text: 6 måneders dom for dødsvold  
  05 oktober 2011 kl. 14.26
  En 19-årig mand fra Kolding blev i dag onsdag dømt 6 måneders fængsel for at have slået en 23-årig, som senere døde af slagene.
  Anklageren krævede en dom på 1 1/2 års fængsel til den 19-årige for volden, der førte til ofrets død. Men forsvareren Mette Grith Stage plæderede for 6 måneder med den begrundelse, at det ikke var voldsmandens hensigt at dræbe.  
  Den 19-årige blev dømt for at have slået ofret to gange. Slag, der havde døden som en uagtsom følge.
  Overfaldet fandt sted i Kolding centrum. Her blev ofret - en 23-årig koldingenser - overfaldet og slået af den 19-årige.
  Ofret blev overført til OUH, Odense Universitets Hospital, med blødninger i hjernen. Den 23-årige blev derfor lagt i kunstig koma, men forgæves. Han døde den 31. juli.
  